מילוראד צ'אביץ'

מילוראד צ'אביץ' (בסרבית: Милорад Чавић, בכתב לטיני: Milorad Čavić; נולד ב-31 במאי 1984) הוא שחיין סרבי-אמריקאי. הוא אלוף עולם, אלוף אירופה וסגן אלוף אולימפי בסגנון פרפר. צ'אביץ' נולד באנהיים שבקליפורניה למשפחה סרבית, ובנעוריו החל להתאמן בשחייה. באולימפיאדת סידני (2000) ייצג את יוגוסלביה אך לא עבר את שלב המוקדמות. בשנים הבאות רשם שיפור ניכר בהישגיו. ב-2003 זכה במדליית זהב במשחה ל-100 מטרים בסגנון פרפר באליפות אירופה בבריכות קצרות שנערכה בדבלין, תוך שהוא שובר את שיא העולם בן השנתיים של תומאס רופראת, ומעמידו על 50.02 שניות (שיא זה נשבר 3 חודשים מאוחר יותר בידי איאן קרוקר). כן זכה במדליית הכסף במשחה ל-50 מטר בסגנון חופשי. באולימפיאדת אתונה (2004) לא הצליח לשחזר את הישגיו. במשחה החזק שלו, 100 מטרים בסגנון פרפר הגיע רביעי בשלב המוקדמות, אך בחצי הגמר סיים במקום ה-16 והאחרון, ולא העפיל לגמר. ביתר המשחים בהם השתתף לא עבר את שלב המוקדמות. מאוחר יותר, בשנים 2006 ו-2007, שב וזכה באליפות אירופה בבריכות קצרות במשחה ל-100 מטר פרפר. באליפות אירופה שנערכה באיינדהובן בראשית 2008 שבר את השיא האירופי ב-50 מטר פרפר והעמידו על 23.11 שניות. בטקס חלוקת המדליות עורר סערה כאשר הופיע עם חולצה שעליה הכיתוב "קוסובו היא סרבית". כתוצאה מכך הושעה מהמשך התחרויות, ובתחילה גם שללה ממנו ועדת המשמעת של איגוד השחייה האירופי את המדליה ואת השיא. מאוחר יותר הומר עונשו בקנס של 10,800 דולרים. באולימפיאדת בייג'ינג (2008) שבר את השיא האולימפי ב-100 מטר פרפר במשחה המוקדמות, וגם לשלב הגמר העפיל מהמקום הראשון, תוך שהוא מקדים את מייקל פלפס. בשלב הגמר הוביל לאורך רוב המשחה, אך בסופו של דבר הקדים אותו פלפס במאית השנייה בלבד, זכה במדליית הזהב השביעית שלו, ושבר את השיא האולימפי שקבע צ'אביץ' יומיים קודם לכן. המשלחת הסרבית ערערה בתחילה על התוצאות, שכן בצילומי הטלוויזיה נראה היה שצ'אביץ' הגיע קודם, אלא שפלפס נגע בלוח המגע לפניו, ו-FINA דחתה את הערעור. צ'אביץ' עצמו לא היה מעוניין בערעור, וציין כי הוא נכנס למשחה בשאיפה לזכות במדליית ארד, ושמח לזכות במדליית כסף. צ'אביץ' העפיל לשלב חצי הגמר גם במשחה ל-100 מטרים בסגנון חופשי, אך העדיף לא להשתתף בו כדי להתרכז במשחה הפרפר. באליפות העולם בשחייה שנערכה ברומא ב-2009 זכה צ'אביץ' במדליית הזהב במשחה ל-50 מטר פרפר, תוך שהוא קובע שיא אליפות חדש - 22.67 שניות. בשלב חצי הגמר ב-100 פרפר קבע שיא עולם חדש, 50.01 שניות. שיאו החזיק מעמד יום אחד בלבד, לאחר שבמשחה הגמר שוב הפסיד למייקל פלפס, שקבע שיא עולם חדש - 49.82 שניות. צ'אביץ' עצמו גמא את המרחק ב-49.95 שניות. באליפות העולם שנערכה בשאנגחאי ב-2011 גילה צ'אביץ' יכולת חלשה יחסית. במשחה ל-50 מטר פרפר הצליח להעפיל רק לשלב חצי הגמר, בו סיים במקום ה-12, ובמשחה ל-100 מטר פרפר כלל לא צלח את שלב המוקדמות, לאחר שסיים במקום ה-18, בתוצאה איטית בלמעלה מ-2 וחצי שניות משיאו. באליפות אירופה בשחייה שנערכה בדברצן, במאי 2012 זכה צ'אביץ' במדליית זהב, במשחה ל-100 מטר פרפר בשיא אליפות חדש ותוצאת השנה בעולם - 51.45 שניות. נוסף לכך, הוא סיים במקום חמישי במשחה ל-50 מטר פרפר (23.53 שניות). באולימפיאדת לונדון (2012) סיים במקום הרביעי במשחה ל-100 מטר פרפר. צ'אביץ' מתאמן באוניברסיטת ברקלי ולומד בה מדעי המדינה. מדיה וקבצים בנושא מילוראד צ'אביץ' בוויקישיתוף התפתחות שיא העולם במשחה ל-100 מטר פרפר אתר האינטרנט הרשמי של מילוראד צ'אביץ' מילוראד צ'אביץ', ברשת החברתית אינסטגרם מילוראד צ'אביץ', באתר olympedia.org מילוראד צ'אביץ', באתר Swimrankings Christopher Clarey, "Cavic Finds a Personal Triumph in the Narrowest of Defeats", New York Times 16.8.2008.